**Spøgelsesbyen CPH**

**”Hvor er alle mennesker?”**

**Københavns Lufthavn ligger øde hen. Den normalt travle ånd er fordrevet i takt med, at kabinepersonalet i SAS strejker for fjerde dag i træk. Aflyste fly resulterer i frustrerede passagerer og ingen ved, hvornår flytrafikken igen er klar til takeoff**

Af: Ditte-Marie Rye

En ung kvinde skuer med et håbefuldt blik ud over Terminal 3 med sin tætpakkede rygsæk i hånden, netop ankommet fra metrostationen. Der er øde og stille. Hun afventer elevatoren, hvorefter hun langsomt begiver sig ned i den tomme terminal

Kvinden nærmer sig de enorme skærme, der måske, måske ikke, kan informere hende om, hvor i verden hun befinder sig, når dagen er omme. Hun er langt fra den eneste uvidende gæst i Terminal 3 denne dag.

Der er muligvis altid stille i Skandinaviens største internationale lufthavn på en mandag kl. 12:45. Muligvis skyldes tavsheden, at adskillige SAS-flyafgange er aflyst på grund af kabinepersonalets strejke. Strejken blev en realitet fredag, idet SAS meddelte, at en række medarbejdere skal overflyttes til det nyerhvervede selskab Cimber med en ny, ifølge medarbejderne, forringet overenskomst.

**Ingen ventetid**

Skrankerne er menneskefattige. Ligeså er maskinerne, der muliggør self-service check-in. På skærmen ved indgangen til indtjekningsskranken oplyser flyselskabet: ”Meddelelse til alle passagerer. Et fagligt møde i SAS betyder lange ventetider. Passagerer bedes følge personalets anvisninger. Vi beklager og takker for tålmodigheden”.

Men der er ikke lang ventetid, på trods af, at der inden for de næste tre timer oprindeligt var planlagt mere end 25 flyafgange. Få passagerer kæmper sig, slæbende på et utal af kufferter, gennem labyrinten af turkise SAS-bånd for i sidste ende at nå den øde indtjekningsskranke. De er fint tålmodige. Der er ikke grund til andet.

64-årige Susanne Greve er sammen med to veninder på vej til Bruxelles. De skal flyve med SAS nogle timer senere og har netop overdraget deres bagage på rullebåndet hos SAS i god tro. Hun smiler hovedrystende og forvirret:
”Det har kun taget 2 minutter at komme igennem check-in. Normalt kan vi stå der i flere timer”.

**Passagerer i uvished**

Gårdagens udmelding fra SAS-ledelsen forlød, at den enkelte medarbejder skulle melde sig arbejdsklar i dag senest kl. 12:00, ellers ville det betragtes som en opsigelse. Tiden har nu passeret deadline, men det er endnu uvist for SAS-kunder, hvornår flytrafikken igen forløber planmæssigt.

En trolley ruller knasende hen over det blanke gulv, mens et ældre par skuffet må erkende, at også deres fly er aflyst på grund af manglende kabinepersonale. Kvinden sukker opgivende med et bedrøvet ansigtsudtryk, der bekræfter hendes formodning. Hun drejer om på hælen og søger hjælp. Og der er nok hjælp at hente. I modsætning til passagerer vrimler terminalen med trætte, turkisklædte SAS-medarbejdere, der har været på overarbejde de seneste dage. En ung mand hænger ganske uoplagt med stirrende øjne op ad en pæl, mens andre slæber sig rundt i små turkise grupperinger og hvisker i mangel på andet foretagende.

Uventet brydes tavsheden brat. Svenske Carina Nyhagen kommer farende fra skranken med turkise bånd om ørerne og sin 11-årige datter, Fanny, i hånden på vej hen mod rulletrappen, der fører op til Security. De forventer at rejse til Tokyo kl. 15:45. Hun tripper utålmodigt på trods af, at der endnu er hele tre timer til flyet angiveligt letter:

”Vi fik at vide, at vi skulle være her i god tid”, fremstammer hun og fortsætter kortfattet:

”Min mand skulle flyve til Barcelona tidligt i morges, men afgangen blev aflyst, og han måtte ombookes. Det var meget generende”.

Hun smiler flygtigt, tager Fanny i hånden og begiver sig med hastige skridt videre op ad trappen.

Straks efter huserer den rolige ånd igen, og Terminal 3 ligger igen øde hen, som var det en gammel spøgelsesby. Stilheden og passagerernes uvished går hånd i hånd. Ingen siger noget, ingen ved noget. Susanne Greve med veninder er nu klar til at bestige rulletrapperne:

”Vi vidste ikke, hvor vi ville havne henne. Vi har været ét stort spørgsmålstegn.”

Hun ser sig konfust omkring:

”Hvor er alle mennesker?”